IRBZ Ithembisa Ukulungisa Umnotho weZimbabwe
Usibalukhulu leli uMnu. John Mangudya uthi iiRBZ kumele iqalise ukusebenza ngemfanelo njalo ngendlela ekhanyayo ukwenzela ukuthi iqalise ukuboleka amabhanga imali
WASHINGTON DC — Usibalukhulu webhanga elikhulu lelizwe uMnu. John Mangudya uthi uzazama ngamandla ukulungisa okuhlupha ilizwe le Zimbabwe ikakhulu ukungatholakali kwemisebenzi, ukuswelakala kwemali njalo lokudilika kwamafekithali. UMangudya osanda kuthola umsebenzi lo uthi ilizwe libhekane lohlupho lokuswelakala kwemali yokuboleka amafekithali osokusenza ukuthi kungabi lempahla enengi eyenziwa elizweni. Uthi lokhu kukhwezelwa yikuswelakala kwe kwemali njalo lokungasebenzi ngemfanelo kwamabhanga. Uthi ibhanga leli kumele liqalise ukusebenza ngemfanelo njalo ngendlela ekhanyayo ukwenzela ukuthi liqalise ukuboleka amabhanga imali yokuwathuthukisa lokuwaqinisa nxa esethwele nzima. UMangudya uthi uzazama ngamandla wonke ukuthi alungise konke lokhu ukwenzela ukuthuthukisa umnotho welizwe. Uphinde wathi kumele ilizwe liqhubeke ngokusebenzisa imali yamanye amazwe. Kakhulumanga ngembiko eyeyimemetheka yokuthi iZimbabwe isifuna ukubisela idollar lelizwe. Ibhanga leli lalisenza umsebenzi ongekho emthethweni ngesikhathi umnotho welizwe ugududeka okwamagama. UMangudya uthethe umsebenzi kaGideon Gono usephumula ngekhaya.